**Bűnmegelőzési Hírlevél**

**2020. szeptember**

**Vigyázat, ismét unokázós csalók!**

**Ismét unokázós módszerrel próbálkoztak megyénkben, szerencsére ezúttal sem jártak sikerrel az elkövetők.**

2020. augusztus utolsó hetében és szeptember hónapban több olyan feljelentés érkezett az Egri és a Gyöngyösi Rendőrkapitányságra, amelyek szerint ismeretlen elkövetők hívtak fel idős embereket azzal, hogy közeli hozzátartozójuk bajba került, sürgősen pénzre lenne szükség. A pénzért nem a hozzátartozó megy, hanem küldenek érte valakit. A korábbi ügyektől eltérően a telefonhívások nem késő este, hanem napközben történtek.

Bár az idős sértetteket sikerült jól megijeszteni, többen már a hívás közben rájöttek, hogy csalóval van dolguk, mások pedig segítséget kértek a környezetüktől, családtagjaiktól, így a csalók nem jutottak pénzhez.

**Hogy a csalók a jövőben se tudják becsapni idős hozzátartozóikat, kérjük tartsák napirenden a legalapvetőbb magatartási szabályokat:**

* **Fokozott fenntartással kezeljék az olyan telefonhívásokat, amiben valaki arra hivatkozik, hogy hozzátartozójukat baleset, vagy más tragédia érte, bajba került, kárt okozott, és azonnal pénzre van szüksége! Ne hajtsák végre a telefonon kapott utasításokat!**
* **Ellenőrizzék le** **a telefonon kapott**, balesetről, egyéb káreseményről, bajról szóló **hír valóság tartalmát!**
	+ **Hívják fel közvetlen hozzátartozóikat!**
	+ **Hívják a Rendőrséget: 112**

**Ne feledjék, ha baj van, a Rendőrség az, aki segíteni tud és ezt nem pénzért teszi!**

* **Amennyiben kellően óvatosak és elővigyázatosak voltak és nem történt bűncselekmény a sérelmükre, de kaptak hasonló tartalmú telefonhívást, kérjük értesítsék a Rendőrséget!**

**Ne feledkezzenek meg a további legalapvetőbb magatartás szabályokról sem az úgynevezett „trükkös módszerrel elkövetni szándékozott egyéb csalások, lopások megelőzése érdekében és hívják fel erre idős hozzátartozóik figyelmét:**

* Ne tartsanak otthon nagy mennyiségű készpénzt, értékeikkel ne hivalkodjanak!
* Otthon tartózkodás esetén is tartsák zárva a lakásajtót és kaput!
* **Ne engedjenek be idegeneket** a házukba, udvarukba, bármilyen hivatalos ügyre hivatkoznak, bármilyen jó üzletet kínálnak is, vagy segítséget kérnek! **Kérjenek Önök segítséget a Rendőrségtől!**

**Javasoljuk:**

* **Saját „biztonsági hálót” kiépíteni a közelben lakó, élő, könnyen elérhető, megbízható személyekből (rokon, szomszéd, polgárőr), akiktől azonnal segítséget kérhet, akár telefonon is. Telefonszámuk legyen mindig a telefon közelében**
* **Ha mégis üzletet köt a váratlanul érkező idegennel, ne legyen egyedül!**
* **Kéretlenül, váratlanul érkező idegenek megjelenésekor hívja a Rendőrséget (112) az ingyenesen hívható számon! A rendőrök igazoltathatják és ellenőrizhetik őket. Miután a kilétük ismertté válik, nagyobb az esélye, hogy az általuk kitervelt cselekmény továbbra is terv marad.**
* **Végül, de nem utolsó sorban, a további bűncselekmények megelőzése érdekében lehetőség szerint alaposan figyeljék meg a hívatlanul érkező idegeneket, ha mód van rá írják fel gépkocsijuk rendszámát, esetleg színét, típusát, érkezésük, távozásuk irányát és erről tájékoztassák a Rendőrséget!**

**Az elmúlt néhány hétben sajnos több olyan bűncselekmény is történt, amelyeket a temetőben követtek el idős sértettek sérelmére. Mindannyiuktól ellopták az őrizetlenül hagyott táskájukat, vagy a táskából a pénztárcát iratokkal, bankkártyával, míg elmentek vízért, vagy csak éppen a sír rendbetétele során elfordultak néhány pillanatra.**



* **Ne hagyják őrizetlenül táskájukat miközben a sírt rendezik, vagy épp vízért, vagy csupán a hulladékgyűjtőhöz mennek!**



* **Csak annyi pénz legyen Önöknél, amennyire feltétlenül szükségük van! Értéket, bankkártyát feleslegesen szintén ne tartsanak maguknál!**
* **Járműveiket minden esetben zárják le és látható helyen ne hagyjanak benne értékeket (táska, mobiltelefon, pénztárca, stb.)!**

**Heves Megyei Rendőr-főkapitányság**

🕿:**112**